|  |
| --- |
| Aalborg Lufthavn amba  Ny Lufthavnsvej 100  9400 Nørresundby  Sendt til:  [info@aal.dk](mailto:info@aal.dk) [kim.bermann@aal.dk](mailto:kim.bermann@aal.dk) |

28. september 2018

**Miljø, MEF**  
  
Miljø- og Energiforvaltningen  
Stigsborg Brygge 5  
9400 Nørresundby  
miljoe@aalborg.dk  
www.aalborg.dk  
  
Sagsnr.:  
2018-056851 / 2018-063893

Init.: ADH/LP/TFK  
EAN nr.: 5798003752150  
  
Åbningstider:   
Mandag - onsdag

09.00 - 15.00

Torsdag

09.00 - 17.00

Fredag

09.00 - 14.00  
  
Send så vidt muligt elektronisk post til Aalborg Kommune

# Tillæg til miljøgodkendelse i henhold til miljøbeskyttelsesloven af Aalborg Lufthavn amba.

*(Inkl. tilladelse til samletanke og udledning af ubelastet overfladevand)*

*Midlertidig base for Den landsdækkende akutlægehelikopterordning*



Virksomhedens navn: Den landsdækkende akutlægehelikopterordning

CVR-nummer: 29190925 (Region Midtjylland)

Listepunkt H202

Matr. Nr.: 96a

Ejerlav: Lindholm By, Lindholm

Adresse: Ny Lufthavnsvej 130, 9400 Nørresundby

Virksomhedens ejer: Region Midtjylland, Præhospitalet, Den Landsdækkende Akutlægehelikopterordning

Ansøger: Ingeniørfirmaet Viggo Madsen A/S på vegne af Den Landsdækkende Akutlægehelikopterordning

Ejendommens ejer: Aalborg Lufthavn amba

*Beliggende hos:*

Aalborg Lufthavn amba  
CVR-nummer: 20121483  
P-nummer: 1004141924  
Listepunkt H202  
Adresse: Ny Lufthavnsvej 100, 9400 Nørresundby

INDHOLDSFORTEGNELSE side

1. Aalborg Kommunes afgørelse

* 1. Godkendelse med vilkår 3
  2. VVM-screening 9
  3. Offentliggørelse og klagevejledning 10
  4. Vejledning om evt. ændring af miljøgodkendelse 10

2. Afgørelsens forudsætninger

2.1 Lovgrundlag 11

2.2 Bilag til sagen 11

2.3 Virksomhedens etablering mv. 12

2.4 Beliggenhed og kommuneplan mv. 12

2.5 Produktion 13

2.6 Forureningsforhold 15

2.7 Partshøring 18

2.8 Aalborg Kommune, Virksomhedsmiljøs bemærkninger 19

Vedlagte bilag

3.1 Situationsplan inkl. hindringsgrænseplan for flyvning, tegn. nr. AALB-D-HE-4000, rev. 0, dateret 5/7 2018, Rambøll

3.2 Beliggenhedsplan, tegn. nr. (99) 1.01, vers. 10, dateret 25/9 2018, Jytas A/S

3.3 Oversigtsplan med rammer

3.4 Indretningsplan, tegn. nr. (99) 3.01, vers. 3, dateret 22/8 2018, Jytas A/S

3.5 Ansøgning om miljøgodkendelse, revision C af den 6. september 2018

3.6 Støjnotat ”Heliport og hems-base i Aalborg Lufthavn, støjberegninger”, dateret 20/6 2018, Rambøll

**1. Aalborg Kommunes afgørelse:**

* 1. **Godkendelse med vilkår:**

Aalborg Kommune meddeler i medfør af § 33 i miljøbeskyttelsesloven, lovbekendtgørelse nr. 1121 af 3. september 2018, tillæg til godkendelse af Aalborg Lufthavn amba samt miljøgodkendelse til Den Landsdækkende Akutlægehelikopterordning under Region Midtjylland, listepunkt H202.

Aalborg Kommune meddeler endvidere i henhold til §§ 47 og 53 i spildevandsbekendtgørelsen, bekendtgørelse nr. 1469 af den 12. december 2017 tilladelse til at etablere samletanke til opsamling af sanitært spildevand, spildevand fra vask af helikopter samt belastet overfladevand fra stand- og tankplads (under tankning) med henblik på bortskaffelse til kommunalt renseanlæg.

Aalborg Kommune meddeler endvidere i henhold til § 28, stk. 1 i lov om miljøbeskyttelse, jf. lovbekendtgørelse nr. 1121 af 3. september 2018 tilladelse til at udlede ubelastet overfladevand samt tagvand via eksisterende regnvandsledning til Limfjorden.

Miljøbeskyttelsesloven har bl.a. til formål at værne om natur og miljø, så samfundsudviklingen kan ske på et bæredygtigt grundlag i respekt for menneskers livsvilkår og for bevarelse af dyre- og plantelivet.

Den Landsdækkende Akutlægehelikopterordning etablerer en midlertidig base for akutlægehelikopter på Aalborg Lufthavn.

I overensstemmelse med Miljøstyrelsens vejledning om støj fra flyvepladser, vejledning nr. 5/1994, har Aalborg Kommune vurderet, at denne aktivitet er nært forbundet med lufthavnens drift, herunder at basen er teknisk forbundet med lufthavnen (kloak), og at støj og luftforurening fra akutlægehelikopterflyvningen bidrager til den samlede forurening fra lufthavnen – bl.a. på baggrund af, at der forventes 1000 flyvninger årligt (i alt 2000 operationer årligt). Etableringen behandles som en udvidelse af den samlede virksomhed på lufthavnen. Der meddeles derfor – ligeledes i overensstemmelse med flystøjvejledningen – miljøgodkendelse til både lufthavnen (meddeles som et tillæg til eksisterende miljøgodkendelse af den 12. juni 2013, som fortsat er gældende) og til Den Landsdækkende Akutlægehelikopterordning (som en ny godkendelse). Afgørelserne er identiske på nær modtager / kopimodtager.

Afgørelserne omfatter etablering og drift af en midlertidig base for den landsdækkende akutlægehelikopterordning på en del af matrikel nr. 96a, Lindholm By, Lindholm.

Projektet omfatter etablering af en helikopterbase til lægehelikoptere (HEMS-base, Helicopter Emergency Medical Service) i Aalborg Lufthavn med tilhørende helikopterlandingsplads (heliport/helipad). HEMS-basen består af en telthangar på ca. 400 m² og ca. 250 m³ mandskabsfaciliteter i pavillonbyggeri.

Der etableres endvidere en standplads samt en tankplads til placering af mobilt tankanlæg (= tankbil med kapacitet til 7500 liter brændstof) ved tankning af helikopteren.

Der forventes op til 1000 starter og 1000 landinger pr. år på heliporten.

Helikopterbasen forventes taget i brug januar 2019 – og forventes at være i drift fra 1. januar 2019 til ca. medio 2020, hvorefter den flyttes til permanent placering.

Energikilden til helikopterbasen er 2 stk. luft/vand-varmepumper, som placeres i en 10 fods container bag telthangaren – i alt 40-50 kW. Eventuelt etableres fjernvarme.

Helikopterbasen kan være i drift hele døgnet alle ugens dage.

Denne afgørelse fastsætter vilkår for driftsjournal, beskyttelse af jord og grundvand, luft og affald. Endvidere fastsættes der i denne afgørelse vilkår i henhold til Miljøbeskyttelseslovens § 28 vedrørende udledning af ubelastet overfladevand og tagvand samt i henhold til spildevandsbekendtgørelsens §§ 47 og 53 til etablering af samletanke til opsamling af belastet overfladevand, vaskevand og sanitært spildevand med henblik på tømning til renseanlæg.

Støj fra ambulanceflyvning er ikke omfattet af Miljøbeskyttelseslovens støjregulering, jf. Miljøstyrelsens vejledning nr. 5/1995 om støj fra flyvepladser (flystøjvejledningen), og der fastsættes derfor ikke vilkår om støj i afgørelsen.

**Oversigt over tidsfrister**

* Tidsfrister vedrørende udnyttelse af miljøgodkendelsen, ophør af virksomheden samt fristen for udnyttelse af planlagte udvidelser af virksomheden mv. er fastsat i vilkår 4 og 5.
* Mindst 1 gang ugentligt skal virksomheden tilse samletankene, jf. vilkår 20.
* Mindst 1 gang årligt skal olieudskilleren tilses, jf. vilkår 21 og farligt affald skal bortskaffes, jf. vilkår 29.
* Årligt skal virksomheden:
  + Senest 1. februar indsende journal for afvigelse af flyveveje, jf. vilkår 3.
  + Foretage funktionsprøvning af fyldningsalarmer på samletanke, jf. vilkår 19.
  + Foretage funktionsprøvning af automatisk flydelukke og alarm i udskiller, jf. vilkår 22.

**Miljøgodkendelsen meddeles på nedenstående vilkår:**

*Driftsjournal for egenkontrol*

1. Virksomheden skal føre driftsjournal, som ved tilsyn eller på forlangende skal forevises tilsynsmyndigheden. Oplysningerne skal opbevares i mindst 5 år.   
     
   I driftsjournalen skal kopi af følgende opbevares:
2. Kommunens notater efter miljøtilsyn, miljøansøgninger, miljøgodkendelser, påbud, forbud, afledningstilladelse, spildevandsanalyser, EMAS- eller ISO 14.001 auditrapporter samt spildevands-, luft-, lugt- og støjrapporter.
3. Komplet, opdateret samling af sikkerhedsdatablade for produkter og kemikalier, der anvendes og oplagres på virksomheden,
4. Registrering og kopi af indberetning af eventuelle miljøuheld.
5. Afvigelser fra flyveveje, jf. vilkår 3.
6. Funktionsprøvning af alarmer i samletanke og olieudskiller, jf. vilkår 19 og 22.
7. Afgivne alarmer fra samletanke og olieudskiller, jf. vilkår 19 og 22.
8. Tømning af og tilsyn med samletanke, jf. vilkår 20.
9. Tømning af olieudskiller, jf. vilkår 21.

*Indretning og drift*

1. Virksomheden skal placeres, indrettes og drives i overensstemmelse med beskrivelsen i afsnit 2, Afgørelsens forudsætninger.
2. Ud- og indflyvning skal finde sted inden for en vestvendt sektor med centerlinjebegrænsningerne i retning 188,5° syd til 30° nord.

Fuglebeskyttelsesområdet Ulvedybet og Nibe Bredning skal overflyves i 450 meters højde, fra afstande fra heliporten, hvorfra 450 meters højde kan opnås, med mindre vejrforhold og flyvesikkerhedsmæssige forhold tilsiger en lavere flyvehøjde.

Afvigelser fra ovenstående flyveveje og flyvehøjder, der måtte være begrundet i flyvesikkerhedsmæssige hensyn, skal føres til journal. Journalen for det foregående kalenderår skal indsendes til tilsynsmyndigheden senest 1. februar hvert år.

1. Ved ophør af driften af helikopterbasen skal der træffes de nødvendige foranstaltninger for at undgå forureningsfare og for at bringe stedet tilbage i den oprindelige tilstand. Således skal alt oplag af affald fjernes, ligesom jordvolden skal fjernes ved at jorden spredes ud på matriklen, hvor den kom fra som overskudsjord ved byggeriet af basen. Ligeledes skal samletankene sløjfes.

Reetableringen af området skal være sket senest 6 måneder efter ophør af basen. Når basen er rømmet, skal tilsynsmyndigheden orienteres skriftligt.

1. Denne godkendelse er kun gyldig til 31. december 2020.

*Beskyttelse af jord og grundvand*

1. Ved tankning af helikopteren skal helikopteren være placeret på standpladsen, og tankbilen med brændstof skal være placeret på tankpladsen.

Både stand- og tankplads samt pladsen mellem disse skal være etableret med tæt belægning og med fald mod kontrolleret afledning af overfladevandet til en samletank med minimum 1000 liters opsamlingskapacitet.

Påfyldningsstuds og aftapningsanordning i tilknytning til tankanlægget skal være placeret inden for konturen af en tæt belægning indrettet med kontrolleret afledning af overfladevandet (=arealet mellem stand- og tankplads).

(Med tæt belægning menes en fast belægning, der i løbet af påvirkningstiden er uigennemtrængelig for de forurenende stoffer, der håndteres på arealet).

1. Flydende råvarer og hjælpestoffer, der ved spild kan medføre risiko for forurening af jord og grundvand, skal opbevares på samme måde som farligt affald, jf. vilkår 28.
2. Tætte belægninger, gruber og bassiner samt opsamlingskar skal være i god vedligeholdelsesstand. Utætheder skal udbedres så hurtigt som muligt, efter at de er konstateret.

*Overfladevand / Spildevand*

1. Vask af helikopter må kun finde sted inde i hangaren, hvor der etableres afløb til samletank (3300 liter).

Vaskekemikalier, affedtningsmidler og andre hjælpestoffer, der indeholder A- og/eller B-stoffer, jf. Miljøstyrelsens vejledning nr. 2, 2006, ”Tilslutning af industrispildevand til offentlige spildevandsanlæg”, må ikke anvendes på vaskepladsen uden forudgående accept fra tilsynsmyndigheden.

1. Kørearealer og P-pladser skal etableres med diffus nedsivning.
2. Overfladevand fra tankplads og standplads må ikke nedsives.
3. Tagvand fra mandskabsbygningen må udledes til Limfjorden uden rensning via eksisterende regnvandsledning.
4. Afløb fra stand- og tankplads skal være forsynet med et spjældsystem med omkoblingsfunktion (separatorbrønd).

Afløb fra stand- og tankplads samt pladsen imellem disse skal passere en effektiv olieudskiller, som skal være forsynet med automatisk flydelukke og alarm. Olieudskilleren skal anbringes efter separatorbrønden.

I normalsituation, når der *ikke* tankes, skal pladserne afvandes til eksisterende regnvandsledning via olieudskilleren.

Når helikopteren tankes, skal stand- og tankplads samt pladsen imellem disse afvandes via separatorbrønden til samletank (minimum 1000 liter).

Spjældsystemet i separatorbrønden må kun betjenes af personale, der er instrueret i brugen heraf.

Efter tankning skal eventuelt spild af brændstof på stand-/tankplads opsamles med egnet opsugningsmateriale, inden afløbsspjældet omkobles til normalsituation til regnvandsledning.

Eventuelt spild må ikke afleveres til Aalborg Renseanlæg Øst, men skal bortskaffes som farligt affald til godkendt modtager.

*Samletanke*

1. Samletankene skal være typegodkendt, og tankattester skal foreligge.

Alternativt skal de opfylde de krav til styrke og holdbarhed, der stilles til typegodkendte tanke til opbevaring af mineralolieprodukter, jf. reglerne i Miljøministeriets bekendtgørelse nr. 1611 af den 10. december 2015 om indretning, etablering og drift af olietanke, rørsystemer og pipelines (olietankbekendtgørelsen).

1. Der må ikke ledes andet vand til de to samletanke end hhv. belastet overfladevand fra tank- og standplads og pladsen imellem disse samt sanitært spildevand og spildevand fra vask af helikopter i hangar som beskrevet i ansøgningsmaterialet.
2. Samletankene skal anbringes og indrettes således, at der er uhindret adgang til tømning. Det skal være muligt for én mand at løfte dækslerne af (max. 30 kg).
3. Afstanden fra samletankene til veje og skel skal være mindst 2 meter.
4. Samletankene skal placeres mindst 15 meter fra et vandindvindingsanlæg.
5. Samletankene skal etableres med fyldningsalarmer, som skal funktionsprøves mindst 1 gang årligt. Der skal føres journal over afgivne alarmer og funktionsprøvning.
6. Samletankene skal tilses mindst 1 gang ugentligt og tømmes efter behov af godkendt tømningsentreprenør, og processpildevandet skal bortskaffes til kommunalt rensningsanlæg. Der skal føres journal over den ugentlige besigtigelse samt tømning af samletankene, herunder dokumentation for tømningsentreprenør samt modtagested (Aalborg Renseanlæg Øst).

*Olieudskiller*

1. Olieudskilleren skal tømmes efter behov og tilses mindst 1 gang årligt. Efter tømning skal olieudskilleren fyldes med vand i overensstemmelse med leverandørens anvisninger. Der skal føres journal over tømning af olieudskilleren.

Aftale om tømningen skal træffes med en transportør eller indsamler, som er registreret i Det digitale Affaldsregister: <https://www.affaldsregister.mst.dk/>

I forbindelse med tømning skal koalescensfilteret rengøres eller skiftes i overensstemmelse med leverandøranvisningen. Arealet omkring olie- og benzinudskilleren skal være befæstet med en tæt belægning, således at eventuelt spild i forbindelse med tømning og rengøring eller udskiftning af koalescensfilter kan spules retur til udskilleren.

1. Automatisk flydelukke og alarm på olieudskilleren skal funktionsprøves mindst 1 gang årligt. Der føres journal over funktionsprøvningen samt afgivne alarmer.

*Prøvetagningsbrønde*

1. Der skal etableres prøvetagningsbrønde – dels på afledningen fra stand-/tankplads og dels på afledningen fra vask af helikopter i hangaren. Prøvetagningsbrøndene skal udføres således, at det er muligt at udtage en vandprøve i frit faldende vandstråle.

Prøvetagningsbrønden på afløb fra tankpladsen skal anbringes efter afløb fra olieudskiller.

Prøvetagningsbrønden på afløb fra vaskeplads i hangar skal anbringes inden sammenblanding med sanitært spildevand og inden tilslutning til samletanken (3300 liter).

*Krav til spildevandets indhold af forurenende stoffer*

1. Spildevandet, der ledes til samletankene fra hhv. tankpladsen og vaskepladsen, skal overholde de i skemaet angivne kravværdier med tilhørende kontrolformer.

|  |  |  |
| --- | --- | --- |
| Parameter | Grænseværdi | Kontrolform |
| [pH](file:///\\S201011\PUBLIC\TILLAD\SKABELON\GeoEnviron\InterneRetningslinier\pH.doc), minimum  pH, maksimum | 6,5  9,0 | Udtryk 03 |
| [Temperatur](file:///\\S201011\PUBLIC\TILLAD\SKABELON\GeoEnviron\InterneRetningslinier\Temperatur.doc) | 50 ˚C | Udtryk 03 |
| [Nitrifikationshæmning ved 200 ml/l](file:///\\S201011\PUBLIC\TILLAD\SKABELON\GeoEnviron\InterneRetningslinier\Nitrifikations-.doc) | 50 % | Udtryk 02 |
| Olie og fedt (Total Ekstraherbare Stoffer) | 50 mg/l | Udtryk 01 |
| [Suspenderet stof](file:///\\S201011\PUBLIC\TILLAD\SKABELON\GeoEnviron\InterneRetningslinier\Suspenderet%20stof.doc) | 500 mg/l | Udtryk 01 |

1. Gennemsnitsværdien af prøverne må ikke overskride kravværdien og hver enkelt prøve skal overholde 3 gange kravværdien.
2. Kravværdien må ikke overskrides for hver enkelt prøve
3. Kravværdien må ikke overskrides.

*Kontrol af grænseværdier for spildevand*

1. Aalborg Kommune, Virksomhedsmiljø kan forlange, at virksomheden lader udtage prøver af processpildevandet – dog højst 4 gange årligt - fra målebrønd efter vaskeplads og fra samletank ved tankplads til dokumentation af, at de fastsatte kravværdier i vilkår 24 overholdes.

Endvidere kan tilsynsmyndigheden, såfremt det skønnes nødvendigt, forlange, at der udtages prøver af spildevandet, der ledes til regnvandsledningen, fra målebrønden efter udskilleren.

Prøverne skal udtages som stikprøver af akkrediteret firma.

Prøvetagning og håndtering af prøver skal ske i overensstemmelse med anvisningerne i Dansk Standard DS/ISO 5667-10:2004 ”Vandundersøgelse – Prøvetagning \_ Del 10: Vejledning om prøvetagning af spildevand. ”

Prøvetagning og analyser skal desuden opfylde Bekendtgørelse om kvalitetskrav til miljømålinger, pt. bekendtgørelse nr. 974 af 27. juni 2018.

I forbindelse med hver prøveudtagning skal pH/temperatur måles.

1. De udtagne prøver skal analyseres for:

|  |  |  |
| --- | --- | --- |
| **Parameter** | **Analysemetode** | **Prøvetagning** |
| Nitrifikationshæmning | DS/EN ISO 9509 1) | Stikprøve |
| Suspenderet stof | Metodedatablad M0412) | Stikprøve |
| Olie/fedt | Reflab metode 5:2014 | Stikprøve |

*1) Ved analyse for nitrifikationshæmning skal anvendes DS/EN ISO 9509 modificeret således, at den udføres ved en fast fortynding på 200 ml/l. Der skal under hele analyseprocessen være et iltindhold i prøven på mindst 6 mg/l.*

*2) Metodeforskrifter/datablade findes på* [*www.reference-lab.dk*](http://www.reference-lab.dk)

Den til enhver tid gældende version af forskrift/metodedatablad skal anvendes.

Prøverne skal analyseres på et laboratorium akkrediteret af DANAK, eller anerkendt af tilsynsmyndigheden. Virksomheden afholder selv alle udgifter til prøveudtagning og analysering.

Resultaterne af analyserne og registreringen af de bortskaffede vandmængder sendes til tilsynsmyndigheden efter hver prøveudtagning.  
  
Alle analyseresultater skal ledsages af følgende oplysninger:

* Prøvetagningstidsrum (start og sluttidspunkt)
* Nedbørsmængde
* Resultater af in situ målinger af pH og temperatur
* Oplysninger om forhold under prøvetagningen, der kan have indflydelse på resultater, herunder en vurdering af prøvedøgnets produktionsforhold i forhold til “normal” produktion og en beskrivelse af mængde- og sammensætningen af eventuelle momentane afledninger.

Der henvises i øvrigt til Dansk Standard DS/ISO 5667-10:2004. Tilsynsmyndighedens kontrolberegning og vurdering af måle- og analyseresultaterne vil blive foretaget efter de kontrolformer, der er angivet i vilkår 24.

*Luft*

1. De med helikoptertrafikken afledte emissioner af CO, CH, NOx og SO2 skal indgå i lufthavnens opgørelse over emissionerne fra flytrafikken, jf. vilkår 32 i miljøgodkendelsen af den 12. juni 2013.

*Affald*

1. Farligt affald skal opbevares i egnede tromler, beholdere eller anden emballage på tæt bund med opkant og uden afløb til kloak. Oplagspladsen skal være under tag, og indrettet således, at et spild svarende til indholdet af den største beholder, dog mindst 200 l, vil kunne tilbageholdes.
2. Bortskaffelsen af affald skal ske efter behov, dog skal farligt affald bortskaffes mindst 1 gang om året.   
     
   Bortskaffelsen af affald skal i øvrigt ske i overensstemmelse med de til enhver tid gældende affaldsregulativer.

**1.2 VVM - screening**

Aalborg Kommune har vurderet det ansøgte i forhold til Miljøministeriets bekendtgørelse om miljøvurdering af planer og programmer og af konkrete projekter (VVM) i medfør af lovbekendtgørelse nr. 448 af 10. maj 2017.

Aalborg Kommune meddelte den 4. juli 2018 afgørelse om, at der ikke skal udarbejdes en miljøkonsekvensrapport. Afgørelsen er ikke blevet påklaget.

**1.3 Offentliggørelse og klagevejledning**

Miljøgodkendelsen vil blive annonceret og offentliggjort på Miljøstyrelsens hjemmeside for [Digital MiljøAdministration (DMA)](https://dma.mst.dk/) på: <https://dma.mst.dk/> .

Annoncering af godkendelsen kan ses fra 28. september 2018 til 26. oktober 2018.

Godkendelsen kan påklages til Miljø- og Fødevareklagenævnet af ansøgerne og enhver, der har individuel væsentlig interesse i sagens udfald, en række foreninger samt organisationer jf. miljøbeskyttelseslovens § 99 og 100.

Eventuel klage skal indgives via Klageportalen, som du finder et link til på forsiden af Nævnenes Hus, www.naevneneshus.dk.

Klageportalen ligger på [www.borger.dk](http://www.borger.dk) og [www.virk.dk](http://www.virk.dk), hvor du også kan finde vejledning.

Klagen sendes gennem Klageportalen til den myndighed, der har truffet afgørelsen.

Miljø- og Fødevareklagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til den myndighed, der har truffet afgørelse i sagen. Myndigheden videresender herefter anmodningen til Miljø- og Fødevareklagenævnet, som træffer afgørelse om, hvorvidt din anmodning kan imødekommes.

Klagefristen er 4 uger fra den dag afgørelsen er meddelt. Klagefristen udløber den 26. oktober 2018.

En eventuel klage har ikke opsættende virkning. Udnyttelsen af godkendelsen sker dog på ansøgerens eget ansvar og indebærer ingen indskrænkning i klagemyndighedens ret til at ændre eller ophæve godkendelsen.

Eventuelt søgsmål (domstolsprøvelse) skal være anlagt inden 6 måneder efter, at afgørelsen er meddelt, eller - hvis sagen påklages - inden 6 måneder efter, at endelig afgørelse foreligger, jf. miljøbeskyttelseslovens § 101, stk. 1.

**1.4 Vejledning om evt. ændringer i miljøgodkendelsen mv.**

Første gang en virksomhed eller aktivitet får miljøgodkendelse, er miljøgodkendelsen retsbeskyttet i 8 år fra dato for meddelelse af miljøgodkendelse, dvs. at der er 8 års retsbeskyttelse for nye krav fra miljømyndigheden i denne periode. Da godkendelsen er tidsbegrænset til mindre end 8 år, udløber retsbeskyttelsen dog samtidig med godkendelsen.

Miljømyndigheden kan dog gribe ind over for en miljøgodkendt virksomhed inden for retsbeskyttelsesperioden under visse forudsætninger. For nærmere oplysninger henvises til miljøbeskyttelseslovens § 41 og §§ 41a-41d.

Tilsynsmyndigheden kan revidere vilkårene i en miljøgodkendelse for at forbedre virksomhedens kontrol med egen forurening eller for at opnå et mere hensigtsmæssigt tilsyn. (Miljøbeskyttelseslovens § 72, stk. 3).

Aalborg Kommune, Virksomhedsmiljø kan for den eksisterende virksomhed/aktivitet vælge at meddele en ny miljøgodkendelse, som er sammenskrevet af nye og gamle vilkår. Godkendelsen meddeles i givet fald med i hjemmel i § 41. Dette udløser ikke en ny retsbeskyttelse. Men hvis der i denne forbindelse medtages nogle godkendelsespligtige ændringer i medfør af § 33 er der dog retsbeskyttelse på vilkår, der vedrører disse ændringer.

Såfremt virksomheden ønsker ændringer i miljøgodkendelsen, kan denne altid ansøge herom. Der skal altid indgives en ny ansøgning om miljøgodkendelse ved udvidelser eller ændringer, som ikke er omfattet af miljøgodkendelsen.

**2. Afgørelsens forudsætninger**

**2.1 Lovgrundlag**

Aalborg Lufthavn amba må ifølge § 33 i miljøbeskyttelsesloven 1121 af 3. september 2018 ikke etableres, udvides eller ændres, før Aalborg Kommune har meddelt godkendelse hertil, jf. også Miljøministeriets bekendtgørelse nr. 1458 af 12. december 2017, Godkendelsesbekendtgørelsen, bilag 2, listepunkt H202.

I overensstemmelse med Miljøstyrelsens vejledning om støj fra flyvepladser, vejledning nr. 5/1994, har Aalborg Kommune vurderet, at etablering af en base for akutlægehelikopteren er en aktivitet, der er nært forbundet med lufthavnens drift, herunder at basen er teknisk forbundet med lufthavnen (spildevandsforhold) og at støj og luftforurening fra akutlægehelikopterflyvningen bidrager til den samlede forurening fra lufthavnen – bl.a. på baggrund af, at der forventes 1000 flyvninger årligt (i alt 2000 operationer). Etableringen behandles som en udvidelse af den samlede virksomhed på lufthavnen. Der meddeles derfor – ligeledes i overensstemmelse med flystøjvejledningen – miljøgodkendelse til både lufthavnen (meddeles som et tillæg til eksisterende miljøgodkendelse af den 12. juni 2013, som fortsat er gældende) og til Den Landsdækkende Akutlægehelikopterordning (som en ny godkendelse). Afgørelserne er identiske på nær modtager / kopimodtager.

Vilkår vedr. tilladelse til etablering af samletanke for opsamling af sanitært spildevand, belastet overfladevand fra stand- og tankplads samt spildevand fra vask af helikopter er fastsat i medfør af §§ 47 og 53 i spildevandsbekendtgørelsen, bekendtgørelse nr. 1469 af den 12. december 2017.

Vilkår vedr. tilladelse til udledning af ubelastet overfladevand samt tagvand via eksisterende regnvandsledning til Limfjorden er fastsat i medfør af § 28, stk. 1 i lov om miljøbeskyttelse, jf. lovbekendtgørelse nr. 1121 af 3. september 2018.

**2.2 Bilag til sagen**

1. Henvendelse vedr. etablering af midlertidig base for akutlægehelikopter, Region Midtjylland, den 20. april 2018.
2. Aalborg Lufthavns accept af Akutlægehelikopterbasens midlertidige placering i Aalborg Lufthavn i maksimalt 2 år, dateret den 26. april 2018.
3. Referat fra forhåndsdialog d. 28. maj 2018, Aalborg Kommune, Virksomhedsmiljø, dateret den 5. juni 2018.
4. Ansøgning om dispensation iht. Miljøbeskyttelseslovens § 33, stk. 2, Ingeniørfirmaet Viggo Madsen A/S, dateret den 7. juni 2018.
5. Forsvarets accept af tilkobling til eksisterende regnvandsledning, Forsvarets Ejendomsstyrelse, dateret den 26. juni 2018.
6. Dispensation jf. Miljøbeskyttelseslovens § 33, stk. 2, til at påbegynde Bygge-/anlægsarbejde, Aalborg Kommune, Virksomhedsmiljø, dateret den 28. juni 2018.
7. Supplerende støjnotat til VVM-ansøgning vedr. flyvehøjde, Rambøll dateret den 29. juni 2018
8. Afgørelse om, at der ikke skal udarbejdes en miljøkonsekvensrapport, Aalborg Kommune, dateret den 4. juli 2018.
9. Ansøgning om miljøgodkendelse, Ingeniørfirmaet Viggo Madsen A/S, dateret den 12. juli 2018.
10. Kvittering for modtagelse af ansøgning om miljøgodkendelse samt anmodning om supplerende oplysninger, Aalborg Kommune, dateret den 27. juli 2018.
11. Revideret ansøgning om miljøgodkendelse, Ingeniørfirmaet Viggo Madsen A/S, dateret den 22. august 2018.
12. Bemærkninger og anmodning om oplysninger, Aalborg Kommune, Virksomhedsmiljø, dateret den 29. august 2018.
13. Revideret ansøgning om miljøgodkendelse, Ingeniørfirmaet Viggo Madsen A/S, dateret den 3. september 2018.
14. Oversigtsplan, Ingeniørfirmaet Viggo Madsen A/S, dateret den 3. september 2018.
15. Udkast til tillæg til miljøgodkendelse til Aalborg Lufthavn amba, dateret den 7. september 2018.
16. Udkast til miljøgodkendelse til Den Landsdækkende Akutlægehelikopterordning, dateret en 7. september 2018.
17. Partshøringsbrev, dateret den 7. september 2018.
18. Høring af Aalborg Forsyning Kloak A/S, dateret den 14. september 2018.
19. Tilbagemelding fra Forsvarsministeriets Ejendomsstyrelse, dateret den 21. september 2018.
20. Revideret tegning – beliggenhedsplan, Ingeniørfirmaet Viggo Madsen A/S, dateret den 25. september 2018.
21. Høringssvar fra Aalborg Forsyning Kloak, dateret den 27. september 2018
22. Svar på partshøring, Ingeniørfirmaet Viggo Madsen A/S, dateret den 27. september 2018.

**2.3 Virksomhedens etablering mv.**

Den landsdækkende akutlægehelikopterordning vil etablere en midlertidig base for akutlægehelikopter på Aalborg Lufthavns arealer. Basen forventes at være i drift i perioden 1. januar 2019 – ca. medio 2020, hvorefter den flyttes til den endelige placering i Nordjylland. Den permanente placering af Danmarks fjerde akutlægehelikopterbase besluttes politisk.

Der er tale om et midlertidigt nyanlæg, som efter ophør fjernes igen.

Basen vil bestå af:

* En helikopterlandingsplads (heliport/helipad) (Coloc sten belægning)
* isoleret telthangar til helikopteren
* flytbare moduler/pavillonbyggeri til mandskab
* Standplads (68 m² Coloc sten belægning m. membran under)
* Tankplads (32 m² betonbelægning)
* Befæstet plads mellem stand- og tankplads (22 m² Coloc sten belægning m. membran under)
* P-pladser (120 m² stabilgrus)
* For håndtering af belastet overfladevand og spildevand etableres samletanke, ligesom der kobles på eksisterende regnvandsledning for afledning af ubelastet overfladevand og tagvand fra mandskabsbygning
* Med henblik på støjdæmpning for mandskabspavillonen etableres en jordvold af overskudsjorden fra byggeriet. Efter ophør af basen reetableres området.

**2.4 Beliggenhed og kommuneplan mv.**

Akutlægehelikopterbasen placeres på Aalborg Lufthavns arealer, der er beliggende i kommuneplanområde 2.4.H2 ”Hangarområdet”. Området er omfattet af lokalplan 2-4-104, ”Aalborg Lufthavn Lindholm”. Basen og landingsplads etableres inden for lokalplanens område C, på matrikel nr. 96a, Lindholm By, Lindholm.

Spildevand fra Aalborg Lufthavn afledes pt. til Limfjorden via et fællesprivat spildevandsanlæg, Forsvarets renseanlæg (mekanisk-biologisk renseanlæg). Der er etableret kommunal spildevandsledning ud til Aalborg Lufthavn, hvor lufthavnen skal tilkobles, når ledningsforløb og –fordeling er aftalt med Forsvaret. Overfladevand fra lufthavnens arealer afledes til Limfjorden.

Der er ikke drikkevandsinteresser i området. Der er heller ingen drikkevandsboringer inden for en afstand på 300 meter.

*Internationale naturbeskyttelsesområder*

Nærmeste Natua 2000-område er nr. 15 (Nibe Bredning, Halkær Ådal og Sønderup Ådal), der er beliggende grænsende til lufthavnens område – ca. 1 km vest for akutlægehelikopterbasen. Natura 2000-området omfatter habitatområde nr. H15 (Nibe Bredning, Halkær Ådal og Sønderup Ådal) og fuglebeskyttelsesområde nr. F1 (Ulvedybet og Nibe Bredning). Natura 2000-området udgøres af både marine og

terrestriske områder. De marine områder består af centrale dele af Limfjorden og rummer store forekomster af flere af de marine naturtyper. Området er også på internationalt plan vigtigt for en række ynglende og rastende fuglearter, herunder især flere andefugle.

Følgende arter på habitatdirektivets bilag IV vurderes jævnfør faglig rapport fra Danmarks Miljøundersøgelser potentielt at kunne forekomme i området og derfor potentielt være følsomme over for påvirkninger fra aktiviteterne:

- Damflagermus

- Vandflagermus

- Dværgflagermus

- Sydflagermus

- Odder

- Spidssnudet frø

- Strandtudse

- Markfirben

- Marsvin

**2.5 Produktion**

Projektet omfatter etablering af en helikopterbase til lægehelikoptere (HEMS-base, Helicopter Emergency Medical Service) i Aalborg Lufthavn med tilhørende helikopterlandingsplads (heliport/helipad). HEMS-basen består af en telthangar på ca. 400 m² og ca. 250 m³ mandskabsfaciliteter i pavillonbyggeri.

Energikilden til helikopterbasen er 2 stk. luft/vand-varmepumper, som placeres i en 10 fods container bag telthangaren – i alt 40-50 kW. Eventuelt etableres fjernvarme.

Der etableres ventilationsanlæg i hangar og mandskabsfaciliteter.

Der etableres en jordvold med overskudsjord fra byggeriet, som skal minimere støjgener fra lufthavnen for det ansatte personale på helikopterbasen. Det oplyses, at holdet på akutlægehelikopteren arbejder flere dage ad gangen, og vil derfor kunne være i en situation, hvor de har fløjet om natten samtidig med, at de er i beredskab næste dag. Derfor er det vigtigt, at de kan få hvilet, og dermed at der skabes mest muligt ro. Efter nedlæggelse af basen reetableres området, og jorden for jordvolden spredes ud på matriklen, hvor den kommer fra.

*Driftstid*

Basen for akutlægehelikopteren forventes at være i drift fra 1. januar 2019 og indtil ca. medio 2020.

Basen vil være i drift døgnet rundt. Der vil i normal driftssituation opholde sig ca. 5 ansatte på basen.

*Transportveje*

Indkørsel til basen vil ske ved indgangen ved hotellet på Ny Lufthavnsvej.

*Flyveaktivitet*

Flyveaktiviteten på heliporten udføres af en lægehelikopter af typen EC135, som oplyses at være en meget støjsvag helikopter.

Der forventes op til 1000 starter og 1000 landinger pr. år (svarende til i alt 2000 operationer fra basen). Heliporten beflyves 24 timer i døgnet. Landingerne forventes fordelt med ca. 63 % om dagen (kl. 07-18), 19 % om aftenen (kl. 18-22) og 18 % om natten (kl. 22-07).

*Tankanlæg*

Mobilt tankanlæg (= tankbil beregnet til transport af brændstof) opstilles på tankpladsen med henblik på tankning af helikopteren. Tankanlægget kan indeholde op til 7.500 liter Jet A1 helikopterbrændstof. Opfyldningsslangen føres hen til standpladsen, hvor helikopteren står parkeret. Tankbilen henstår på tankpladsen, når der ikke tankes.

Når tankbilen skal fyldes, sker det på en egnet lokalitet i lufthavnen.

Når der tankes aktiveres en separatorbrønd via en kontakt, således at området afvandes til en samletank (1200 liter).

*Overfladevand/spildevand*

Helikopteren vaskes med sæbe én gang ugentligt. Helikoptervask foretages inde i hangaren, hvor der er afløb til en samletank (3300 liter). Det totale vandforbrug for hele basen (inkl. sanitære formål) oplyses at være ca. 200 m³ pr. år.

Det er oplyst, at der foretages motorvask på helikopteren i form af skylning med vand ca. hver 14. dag, og vask med et sæbemiddel (”R-MC G-21” fra Tech-Trade AS) ca. hver 2. måned. Motorvask foretages ved at vandet sprøjtes ind i luftindtaget – ca. 2-3 liter pr. gang, i alt ca. 20-25 liter pr. år.

På helikopterbasen vil der forekomme overfladevand fra tankplads, standplads, heliport, kørearealer og P-arealer, og der vil komme tagvand fra hangar og mandskabsbygning. I normalsituationen, når der *ikke* tankes på tank-/standplads, indstilles separatorbrønden således at overfladevand fra tank-/standplads ledes via en olieudskiller (Wavin Certaro NS-10, kapacitet 10 l/s, opsamlingsvolumen 1046 liter) til regnvandsledning, der har udledning i Limfjorden.

Dertil kommer sanitært spildevand fra mandskabsfaciliteter.

*Oplag*

Der etableres et medicinrum for opbevaring af medicin. Diverse hjælpestoffer, fx aerosoler, motorolie, gearolie, opbevares i kemidepot (særskilt 20 fods container) i hangaren.

**2.6 Forureningsforhold**

**Bedste tilgængelige teknik**

Der er ikke i ansøgningen oplyst om bedst tilgængelig teknik – med henvisning til, at der ikke findes BAT-referencedokumenter, som er relevante for lufthavne, flyvestationer og flyvepladser.

**Beskyttelse af jord og grundvand**

Kilder til mulig forurening af jord, grundvand og Limfjorden i det ansøgte samt de begrænsende foranstaltninger:

*Tankning af helikopter med helikopterbrændstof*

Det mobile tankanlæg (tankbil med kapacitet til 7.500 liter helikopterbrændstof) placeres på tankplads med betonbelægning ved tankning af helikopteren.

Helikopteren står ved tankning på standplads med coloc stenbelægning med 0,5 mm membran nedenunder. Datablad for membran foreligger.

Pladsen mellem tankplads og standplads har ligeledes coloc stenbelægning med samme 0,5 mm membran nedenunder.

Pladserne etableres med fald mod kontrolleret afledning mod separatorbrønd, hvor overfladevandet enten opsamles i samletank eller afledes via olieudskiller til regnvandsledning der afleder til Limfjorden – se nedenstående afsnit. Samletanken har et volumen på 1200 liter, og separatorbrønden vurderes at kunne rumme yderligere 2000 liter i tilfælde af et stort spild fra det mobile tankanlæg.

*Opbevaring af farligt affald og hjælpestoffer*

Farligt affald opbevares indendørs i egnet emballage. Flydende farligt affald såsom spildfuel og spildolie opbevares i spildbakker, så eventuelt spild kan opsamles.

Flydende råvarer, såsom motorolie og gearolie, opbevares indendørs i egnet emballage i metalskabe i hangaren.

*P-pladser / kørearealer*

P-areal og kørearealer etableres med diffus nedsivning, hhv. stabilgrus og græsarmering.

*Helikopter-parkering mv.*

Det oplyses, at en helikopter ikke drypper olie som fx en gammel bil, idet den i givet fald ikke ville være klar til flyvning.

**Overfladevand og spildevand**

Overfladevand og spildevand fra basen omfatter:

1. *Overfladevand fra heliport, kørearealer, P-pladser og tagvand fra hangar.*

Overfladevandet fra ovenstående afvander til terræn (diffus nedsivning). Kørearealer etableres med belægning af græsarmeringssten, og P-pladser etableres med stabilgrus.

Den del af standpladsen, der ikke har tæt belægning, afvander til terræn via græsarmeringen.

1. *Overfladevand fra tank- og standplads.*

Stand- og tankpladsens belægninger afvander via en separatorbrønd, hvor der kan omkobles.

Når helikopteren tankes ledes overfladevandet fra separatorbrønden til en samletank (1200 liter). Samletanken etableres med alarm for fyldningsgrad.

I normalsituation, dvs. hvor der ikke tankes, afledes overfladevandet via separatorbrønden til sandfang/olieudskiller og videre til Forsvarets eksisterende regnvandsledning, der afleder til Limfjorden. Forsvarets Ejendomsstyrelse har i mail af den 26. juni 2018 givet projektet accept til tilslutning til regnvandsledning.

Olieudskilleren er en traditionel gravimetrisk udskiller med et koalescenselement, og med flydelukke og alarmovervågning for olieindhold, type Wavin Certaro NS-10, med kapacitet 10 l/s og opsamlingskapacitet 1046 liter. Sandfanget (1000 liter) er integreret i udskilleren.

1. *Vaskevand fra helikoptervask*

Helikopteren vaskes med sæbe en gang om ugen. Vask foretages inde i hangaren. Vaskevandet ledes til en samletank (3300 liter) sammen med sanitært spildevand fra mandskabsbygningen. Der etableres en målebrønd før sammenblanding med det sanitære spildevand.

Det forventede sæbeforbrug af ”Mac A-25 Allrent” er 60 liter pr. år. Det samlede vandforbrug fra basen, inkl. sanitært spildevand, forventes at være 200 m³ pr. år.

Ved motorvask med sæbe benyttes produktet ”R-MC G-21” fra Tech-Trade AS. Der foreligger datablade for de to sæbemidler.

1. *Sanitært spildevand*

Sanitært spildevand ledes til samme samletank som vaskevand (3300 liter).

1. *Tagvand*

Tagvand fra mandskabsbygningen ledes via regnvandsledning til Limfjorden.

Der foreligger vurdering fra Teknologisk Institut iht. EN 12566-1 af samletankene (dateret 30. juni 2016).

**Luft**

Af ansøgningen fremgår, at der vil være følgende afkast:

* Afkast fra decentrale ventilationsanlæg (max. luftmængde fra hvert anlæg ca. 600 m³/time, temperatur 22-28 °C, afkasthøjde ca. 2,5 m over terræn (over vinduespartier i facader)).
* Afkast fra varmecentral (luft/vand-varmepumper) (ca. 200 m²/time, temperatur 25-40 °C, afkasthøjde ca. 3 m over terræn).

Endvidere vil der være emissioner til luften i forbindelse med helikopterstarter og –landinger (emissioner fra helikoptermotor).

**Lugt**

Der vil ikke forekomme lugtgener fra helikopterbasen.

**Støj**

Støj fra flyveaktiviteten er beskrevet i støjnotatet ”Heliport og hems-base i Aalborg Lufthavn, støjberegninger”, Rambøll dateret den 20. juni 2018 samt i supplerende støjnotat til VVM-ansøgning vedr. flyvehøjde, Rambøll dateret den 29. juni 2018.

Det fremgår, at flyvningen til/fra pladsen vil finde sted inden for et vestvendt område mellem 188,5 ° syd til 30 ° nord.

Det oplyses, at fuglebeskyttelsesområdet Ulvedybet og Nibe Bredning overflyves i 450 meters højde, fra afstande fra heliporten, hvorfra 450 meters højde kan opnås, med mindre vejrforhold og flyvesikkerhedsmæssige forhold tilsiger en lavere flyvehøjde. Det oplyses, at denne højde nås inden for de yderste 487 meter af fuglebeskyttelsesområdet, dvs. inden for 1565 meter fra heliporten.

Støjnotatet viser, at støjens vægtede døgnmiddelværdi, LDEN, ikke overstiger Miljøstyrelsens vejledende grænseværdier uden for lufthavnens område.

Ligeledes viser støjnotatet, at de maksimale støjniveauer for starter og landinger om natten, LAmax, ikke overstiger den vejledende grænseværdi på 80 dB uden for lufthavnens områder.

**Vibrationer**

Af ansøgningen fremgår, at der vil kunne forekomme vibrationer i forbindelse med helikopterens transport på en trolley mellem heliport og standplads foran hangaren.

**Affald**

Der fremkommer og oplagres de nedenfor nævnte affaldstyper på helikopterbasen:

| Affaldstype | Årlig affaldsmængde | Opbevaringssted og beholdertype |
| --- | --- | --- |
| Pap | 200-300 kg | Container udendørs |
| Papir | 80-100 kg | Container udendørs |
| Jern og metal | 10-50 kg | Container |
| Batterier | <30 kg | Spændelågsfad indendørs |
| Spraydåser | <30 kg | Spændelågsfad indendørs |
| Defekte lyskilder | <10 kg | Spændelågsfad indendørs |
| Flasker og glas | 70-100 kg | Container udendørs |
| Dagrenovation | 1500-2000 kg | Container udendørs |
| Faste olieprodukter | 10-50 kg | Container indendørs |
| Spildfuel | <200 liter | 200 liters tromler indendørs – med mulighed for opsamling af spild |
| Spildolie | <200 liter | 200 liters tromler indendørs – med mulighed for opsamling af spild |

Det er oplyst, at Marius Pedersen A/S afhenter alle ovenstående affaldsfraktioner, ligesom der laves tømningsaftaler med Marius Pedersen A/S om tømning af olieudskiller og samletanke. Sidstnævnte skal bortskaffes til Aalborg Renseanlæg Øst.

**Unormale driftssituationer**

Som driftsforstyrrelse eller uheld oplyses hændelsen, hvor samletanken ikke er aktiveret under tankning af helikopteren som den skal, dvs. at eventuelt spild fra pladsen under tankning ikke opsamles i samletanken, men ledes via olieudskiller til regnvandsledning til Limfjorden. Olieudskilleren er forsynet med automatisk flydelukke og alarm, som vil blive aktiveret, hvis udskilleren bliver fyldt.

**2.7 Partshøring**

Der er blevet foretaget partshøring vedrørende udkast til miljøgodkendelse hos Den Landsdækkende Akutlægehelikopterordning (Region Midtjylland), Aalborg Lufthavn amba, og Forsvarets Ejendomsstyrelse den 7. september 2018.

Aalborg Lufthavn amba og Forsvarets Ejendomsstyrelse har ikke haft bemærkninger.

Ingeniørfirmaet Viggo Madsen A/S har på vegne af Den Landsdækkende Akutlægehelikopterordning fremsendt følgende bemærkninger den 27. september 2018:

1. *Regionerne er ved at undersøge muligheden for at tilkoble basen til fjernvarme. Effektbehovet vurderes at være 100 KW. Såfremt det tidsmæssigt kan nås at etablere fjernvarme inden driftsstart 1. januar 2019, vil dette være den foretrukne varmekilde.*
2. *Regionerne forventer, at helkopterbasen skal være i drift i ca. 1½ år, hvorefter ordningen flytter til en kommende base nær Saltum. Grundet usikkerhed omkring etableringsprocessen ved den ny base (lokaliseringsanalyse, lokalplan, byggeproces), kan basen i Saltum blive forsinket, og det anbefales derfor, at godkendelsen for den midlertidige base i Aalborg Lufthavn har en varighed, således at den kan rumme en evt. forsinkelse i etableringen af basen i Saltum. Det foreslås på den baggrund, at godkendelsens gyldighed skal gælde frem til den 31 december 2020.*

1. *Det bemærkes, at Aalborg Lufthavn muligvis ønsker at overtage dele af helikopterbasens elementer til fremtidig brug, herunder f.eks. forsyningsledninger.*

1. *Der er krav om at basen skal være fjernet 3 måneder efter tilladelsen udløber, hvilket betyder næste base skal være klar inden for denne tidsramme.*

*Det foreslås på den baggrund, at kravet udvides til 6 måneder.*

1. *Tæt belægning omkring olieudskiller – dette er ikke planlagt, olieudskilleren står i et græsareal, dog meget tæt på den eksisterende vej, hvorfra tømmebilen vil holde.*

1. *Samletanke skal tilses 1 gang ugentligt: Dette ønskes ændret til efter behov.*

1. *Det anføres, at ventilation i hangaren tilvejebringes via naturlig ventilation via åbninger.*
2. *I forbindelse med kommende byggeri på tilstødende byggefelt etableres en pumpebrønd for bortledning af spildevand. Denne pumpebrønd etableres med overkapacitet.*

*Regionerne er ved at undersøge muligheden for at tilkoble basen til ovennævnte pumpebrønd, som et senere alternativ til opsamlingstanken.*

*Såfremt det tidsmæssigt kan nås at tilslutte til pumpebrønden inden for driftsperioden, og totaløkonomien i øvrigt fordrer dette, vil dette være den foretrukne løsning for afledning af spildevand fra pavillonbygningen etc.*

Aalborg Kommune, Virksomhedsmiljø bemærkninger til partshøringssvar:

Ad 1. Tages til efterretning. Har ingen betydning for miljøgodkendelsens vilkår.

Ad 2. Anmodningen om forlængelse af godkendelsens gyldighed efterkommes. Godkendelsens vilkår 5 er tilrettet.

Ad 3. Tages til efterretning.

Ad 4. Anmodningen om fristforlængelse for oprydning efter ophør af basen efterkommes – primært på grund af årstiden for oprydningen, hvor vejrlig kan være en forhindring. Godkendelsens vilkår 4 er tilrettet.

Ad 5. Vilkår 21 om, at der skal være tæt belægning omkring olieudskilleren, fastholdes uændret. Et eventuelt spild fra rengøring og udskiftning af koalescensfilter på et græsareal vil forårsage forurening, og vil ikke kunne spules retur til udskilleren.

Ad 6. Vilkår 20 om tilsyn med samletankene mindst 1 gang ugentligt fastholdes uændret. Samletanken, der modtager sanitært spildevand og vaskevand, vil skulle tømmes ca. ugentligt, og det vurderes, at det er vigtigt, at der føres regelmæssig egenkontrol med tankene som en ekstra sikkerhed mod overfyldning.

Ad 7. Tages til efterretning.

Ad 8. Såfremt der etableres spildevandsledning til offentlig kloak, som Akutlægehelikopterordningen vil koble sig til, skal der ansøges om tilslutningstilladelse forud for tilkoblingen. Tilkoblingen af spildevand fra Akutlægehelikopteren til lufthavnens spildevandsledning kan tidligst ske, når Aalborg Lufthavns spildevandsledninger er koblet på den offentlige ledning.

**2.8 Aalborg Kommune, Virksomhedsmiljøs bemærkninger**

Lokalisering

Akutlægehelikopterbasen placeres på Aalborg Lufthavns arealer, der er beliggende i kommuneplanområde 2.4.H2 ”Hangarområdet”. Området er omfattet af lokalplan 2-4-104, ”Aalborg Lufthavn Lindholm”. Basen og landingsplads etableres inden for lokalplanens område C.

Etablering af helikopterbasen er i overensstemmelse med formålsbestemmelserne i lokalplanen. I det pågældende område kan lokaliseres virksomheder, der er relevante i forhold til betjening og servicering af Aalborg Lufthavn og kunderne eller virksomheder, som kan drage fordel af en placering nær lufthavnen.

Aalborg Kommune, Virksomhedsmiljø, vurderer, at helikopterbasen kan drives på den pågældende lokalitet uden at påføre omgivelserne forurening, som er uforeneligt med hensynet til omgivelsernes sårbarhed og kvalitet, herunder at til- og frakørsel til virksomheden kan ske uden væsentlige miljømæssige gener for omgivelserne.

Internationale naturbeskyttelsesområder / Natura 2000

Aalborg Kommune har udarbejdet en habitatscreening efter Habitatbekendtgørelsens §6. På baggrund af screeningen vurderer Aalborg Kommune, at der ikke vil være væsentlige negative påvirkninger på de arter og levesteder der indgår i Natura 2000-området. Habitatscreeningen giver derfor ikke anledning til en nærmere konsekvensvurdering.

Aalborg Kommune har vurderet, om projektet vil medføre påvirkninger af levesteder for EF-habitatdirektivets bilag IV-arter. Samlet set vurderes projektet ikke at forringe levevilkårene for dyre- og plantearter omfattet af EF-habitatdirektivets bilag IV.

Screeningen har omfattet tre forhold, hhv. udledning af forurenende stoffer; vand- og luftbårent samt forstyrrelse, som alle vurderes at være relevante, men ikke til at have en væsentlig negativ påvirkning på arter eller naturtyper på udpegningsgrundlaget for Natura 2000-området, eller på arter opført på Habitatdirektivets Bilag IV. Derudover har Aalborg Kommune vurderet de kumulative effekter af projektet, som ikke vurderes at kunne medføre en væsentlig negativ påvirkning. Habitatscreeningen giver derfor ikke anledning til en nærmere konsekvensvurdering.

Fly og helikoptere vides at kunne forstyrre ynglende og rastende fugle samt sæler og marsvin på grund af effekterne fra støj samt den visuelle forstyrrelse fra et fremmedobjekt i luften. Aalborg Lufthavns start og landingsbane ligger lige ud til fuglebeskyttelsesområdet og 80% af takeoffs flyver ud over områder hvor der i dag er ynglende og rastende fugle, hvilket tyder på at fuglene i høj grad vænner sig til flytrafikken. Dette understøttes af videnskabelige studier som viser en vis tilvænning til lufthavne og regelmæssig flytrafik.

I nærværende sag forventes ca. 40% af de 1000 årlige forventede takeoffs med akutlægehelikopteren og 30% af de 1000 årlige forventede landinger at foregå hhv. ud og ind over fuglebeskyttelsesområdet da helikopteren skal lette og lande i modvind. Et videnskabelig studie har påvist en tolerancegrænse for fly på 300 meter og 450 meter for helikoptere, hvorunder fugle påvirkes.

Da akutlægehelikopteren flyver i 450 meters højde inde over Natura 2000-området, med mindre at vejrlig udgør en sikkerhedsrisiko for flyvning i denne højde, forventes fuglene på udpegningsgrundlaget for Natura 2000-området ikke at blive påvirket af overflyvninger med akutlægehelikopteren, bortset fra i de yderste 487 meter af Natura 2000-området ind mod lufthavnen, hvor flyvehøjden på de 450 meter endnu ikke er nået, jf. supplerende støjnotat til VVM-ansøgning, Rambøll dateret den 29. juni 2018.

Denne del af fuglebeskyttelsesområdet tættest på lufthavnen er i forvejen massivt påvirket af støj og forstyrrelser fra de lettende fly, som først når de 300 meters højde, som anses for at være tolerancetærsklen for fly indenfor 3 km af lufthavnen. Det vil sige betydeligt længere inde i fuglebeskyttelsesområdet end de 487 meter af fuglebeskyttelsesområdet som helikopteren når at overflyve før den er i 450 meters højde. På den baggrund vurderer Aalborg Kommune at de 2000 årlige flyvninger med akutlægehelikopteren ikke vil medføre en væsentlig påvirkning af fuglene på udpegningsgrundlaget for Natura 2000-området.

For plettet sæl kendes tolerancetærsklen for helikoptere ikke, men studier har vist at de påvirkes af lavtgående fly. Plettet sæl ses sporadisk fouragerende i nærheden af Aalborg og Aalborg Lufthavn, men ses primært i afstande af 20-25 km af lufthavnen. I denne afstand til Lufthavnen forventes hyppigheden af overflyvningen med akutlægehelikopteren at være så lav, at Aalborg Kommune vurderer at den ikke vil påvirke artens bevaringsmålsætning.

Bæredygtighed

Aalborg Kommune, Virksomhedsmiljø opfordrer virksomheden til at vælge bæredygtige løsninger.

Affald er en ressource, som skal udnyttes. I stedet for deponering eller forbrænding kan affald fx bruges til erstatning for en råvare. Derfor er det vigtigt, at basens affald sorteres, så det kan genanvendes. Pap/papir, metal og plast kan fx genanvendes direkte. Det kan også være, at der er en affaldsart på virksomheden, som anses for en ressource for en anden virksomhed.

VVM

Lufthavne med en start- og landingsbane på mindst 2.100 meter (hvilket er gældende for Aalborg Lufthavn) er omfattet af bilag 1, pkt. 7a) i Lov om miljøvurdering af planer og programmer og af konkrete projekter (VVM) nr. 448 af 10. maj 2017.

Lovens bilag 2, punkt 13 a) omfatter ændringer eller udvidelser af projekter i bilag 1 eller nærværende bilag, som allerede er godkendt, er udført eller er ved at blive udført, når de kan have væsentlige skadelige indvirkninger på miljøet (ændring eller udvidelse, som ikke er omfattet af bilag 1)”. Etablering af base for akutlægehelikopteren er således omfattet af dette punkt.

Aalborg Kommune har på baggrund af projektets VVM-ansøgning og en screening vurderet, at projektet ikke må antages at kunne få en væsentlig indvirkning på miljøet, og har den 4. juli 2018 truffet afgørelse om, at der ikke skal udarbejdes en miljøkonsekvensrapport.

Bedste tilgængelige teknik og forebyggelse af uheld

Aalborg Kommune, Virksomhedsmiljø vurderer, at helikopterbasen har truffet de nødvendige foranstaltninger til at forebygge og begrænse forureningen ved anvendelse af den bedst tilgængelige teknik, jf. kriterierne i bilag 5 til godkendelsesbekendtgørelsen.

Aalborg Kommune, Virksomhedsmiljø vurderer, at virksomheden er indrettet og drives så det sikres:

1) at energi- og råvareforbruget udnyttes mest effektivt,

2) at mulighederne for at substituere særligt skadelige eller betænkelige stoffer med mindre skadelige eller betænkelige stoffer er udnyttet i det omfang, det er muligt,

3) at produktionsprocesserne er optimeret i det omfang, det er muligt,

4) at affaldshierarkiet, jf. § 6 b i miljøbeskyttelsesloven, iagttages,

5) at der, i det omfang forureningen ikke kan undgås, er anvendt bedste tilgængelige rensningsteknik, og

6) at der er truffet de nødvendige foranstaltninger med henblik på at forebygge uheld og begrænse konsekvenserne heraf.

Bemærkninger i øvrigt til vilkårene

Driftsjournal for egenkontrol

Vilkår 1 omfatter krav om registrering af grundlaget for egenkontrol, dvs. kopi af gældende godkendelse, tilladelser og tilsynsnotater, samt en registrering af resultatet af den løbende egenkontrol, herunder kopi af dokumentationsmålinger.

Egenkontrollen skal sikre, at der er fornøden dokumentation for overholdelse af miljøgodkendelsen.

Indretning og drift

Vilkår 3 er fastsat i medfør af godkendelsesbekendtgørelsen § 21 stk. 1, pkt. 11.

Vilkår 4 er fastsat i medfør af godkendelsesbekendtgørelsen § 21 stk. 1, pkt. 12.

Vilkår 5 er fastsat i medfør af godkendelsesbekendtgørelsen § 33.

Godkendelsen tidsbegrænses, da der er ansøgt om en midlertidig base, indtil den permanente placering af den fjerde akutlægehelikopter i Danmark er fundet. Aalborg Lufthavn har oplyst, at de ikke kan godkende den nuværende placering mere end 2 år, og at pladsen skal reetableres i forbindelse med nedlæggelse af basen.

Beskyttelse af jord og grundvand

Ejendommen Ny Lufthavnsvej 100, 9400 Nørresundby er på Region Nordjyllands liste over muligt forurenede grunde (”uafklaret status”). Selve projektområdet ligger ikke i et område, hvor der er grundvandsinteresser. Desuden viser luftfotos (fra 1979 til 2017), at området har været anvendt til landbrugsjord og grønt areal. Derudover er den planlagte helikopterbase med overnatningspavillon midlertidig i op til 2 år. Aalborg Kommune, Team Jord har drøftet sagen med Region Nordjylland, og har på den baggrund vurderet, at der ikke vil skulle meddeles en § 8-tilladelse efter jordforureningsloven til etablering af den midlertidige base med overnatningspavillon.

Der etableres en midlertidig jordvold af overskudsjorden fra byggeriet for at minimere støjgener fra lufthavnen for de ansatte. Der fjernes ikke jord fra matriklen, og efter nedlæggelse af basen spredes jorden igen ud, hvor den kommer fra.

Vilkår 6-8 vedrørende beskyttelse af jord og grundvand er fastsat i medfør af godkendelsesbekendtgørelsen § 21, stk. 1, pkt. 7.

Vilkårene skal sikre, at forureningen af jord og grundvand forebygges – dels med krav om at tankning af helikopter foregår på en egnet plads, der er indrettet, så eventuelt spild ikke kan forårsage forurening, dels med krav om vedligeholdelse af pladserne, og dels med krav til opbevaring af flydende råvarer, hjælpestoffer og farligt affald.

Både tankplads, standplads og arealet der imellem etableres med tæt belægning med kontrolleret afledning af overfladevandet – hhv. betonbelægning og coloc stenbelægning med membran under.

Det oplyses, at ventil i separatorbrønden aktiveres ved tankning, så afløbet fra pladserne kobles om, så eventuelt spild og overfladevand under tankning ledes til en samletank – og ikke til regnvandsledningen. Samletanken har et volumen på 1200 liter, og separatorbrønden vurderes at kunne rumme yderligere 2000 liter i tilfælde af et stort spild ved tankningen.

Aalborg Kommune, Virksomhedsmiljø vurderer, at opsamlingskapaciteten er tilstrækkelig. Brændstoffet til helikopteren leveres til tankpladsen i en tankbil beregnet til transport af brændstof. På benzintankstationer er der krav om, at der ved påfyldningspladsen skal være et opsamlingsvolumen i kloaksystemet på mindst 1000 liter. Indretningen ved helikopterbasen opfylder til fulde dette.

Det er oplyst, at farligt affald og flydende råvarer opbevares i egnede beholdere, indendørs og med mulighed for opsamling af eventuelt spild. Ligeledes opbevares medicin indendørs.

Det vurderes, at indretning og drift af basen tilgodeser sikring mod forurening af jord og grundvand, samt at de stillede vilkår kan overholdes.

Overfladevand/spildevand

Der er ikke etableret spildevandsledning i området ved helikopterbasen – kun en eksisterende regnvandsledning (pt. Forsvarets), der afleder til Limfjorden.

Da der er tale om en midlertidig base, etableres der ikke spildevandsledning men samletanke med henblik på tømning og bortskaffelse til renseanlæg.

Der etableres en separatorbrønd med en omkoblingsfunktion, så overfladevand fra tank- og standplads ledes til eksisterende regnvandsledning og videre til Limfjorden, når der ikke foretages tankning – og til samletank ved tankning.

Der stilles vilkår om, at overfladevand fra stand- og tankpladser under tankning - skal opsamles i samletanken.

Der stilles vilkår om, at overfladevand fra tank- og standpladser i normalsituation (dvs., hvor der ikke tankes) skal passere en olieudskiller og målebrønd, inden udledning til regnvandsledning til Limfjorden.

For at mindske risikoen for fejlkobling i separatorbrønden er der stillet vilkår om, at spjældsystemet kun må betjenes af personale, der er instrueret i brugen heraf.

Hvis der i forbindelse med tankning ved en fejl ikke omkobles til samletanken, vil der fortsat være mindst 1000 liters opsamlingskapacitet i afløbssystemet (separatorbrønd, sandfang og olieudskiller). Det vurderes, at indretningen sikrer, at der ikke kan ske forurening af Limfjorden, herunder i normalsituationen, når tankbilen henstår på tankpladsen.

Der stilles vilkår om, at P-pladser og kørearealer etableres med diffus nedsivning, fx belægning af græsarmeringssten, der er fyldt med filterjord eller stabilgrus. Hvis en p-plads etableres med græsarmeringssten og filterjord i hullerne med en kapacitet til at håndtere en 5 års regn eller mere, skal der ikke etableres yderligere nedsivning af overfladevand. Vandet samles ikke og betragtes dermed som diffus nedsivning. Dette kræver ikke tilladelse.

Der stilles vilkår om, at vask af helikopter, herunder ”motorvask”, kun må foregå i hangaren, hvor der er afløb til samletank. Aalborg Kommune, Virksomhedsmiljø har vurderet, at de ansøgte sæber til hhv. vask og ”motorvask” kan benyttes i de oplyste mængder uden at medføre påvirkninger for renseanlægget, idet de ikke indeholder miljøfarlige stoffer.

Overfladevand fra heliport samt tagvand fra hangar afvander som diffus nedsivning.

Tagvand fra mandskabsbygningen betragtes som uforurenet og må udledes uden rensning til Limfjorden via eksisterende regnvandsledning.

Vilkårene vedr. indretning og drift for håndtering af overfladevand er fastsat i medfør af godkendelsesbekendtgørelsen § 21, stk. 1, pkt. 11.

Vilkår vedr. samletanke, vilkår 14-20, er fastsat i overensstemmelse med spildevandsbekendtgørelsens §§47 og 53.

Luft

Vilkår 27 er fastsat i medfør af godkendelsesbekendtgørelsens § 21, stk. 1, pkt. 4. Vilkåret skal sikre myndigheden hjemmel til at kræve, at luftemissioner til omgivelserne hidrørende fra helikopterflyvningen fra basen dokumenteres ved beregning.

Støj

Støj fra ambulanceflyvning er ikke omfattet af Miljøbeskyttelseslovens støjregulering, jf. Miljøstyrelsens vejledning nr. 5/1995 om støj fra flyvepladser (flystøjvejledningen), og der er fastsættes derfor ikke vilkår om støj i afgørelsen.

Jf. Miljøstyrelsens tillæg til flystøjvejledningen fra oktober 2013 skal der foretages en støjmæssig vurdering efter planlovens bestemmelser i forbindelse med etablering af permanente helikopterlandingspladser til ambulanceflyvning.

De vejledende støjgrænser for helikopterlandingspladser til ambulanceflyvning er til planlægningsbrug, da der ikke må udlægges støjbelastede områder til følsom anvendelse. Den vejledende grænseværdi for boligområder er fastsat til 50 dB, svarende til den vejledende grænseværdi for lufthavne.

For den maksimale støjbelastning om natten er der fastsat en vejledende grænseværdi på 80 dB i boligområde og rekreative områder – ligeledes til planlægningsbrug.

Det fremgår af Rambølls støjnotat af den 20. juni 2018, at støjens vægtede døgnmiddelværdi (LDEN) fra akutlægehelikopterflyvningen ikke overstiger de vejledende grænseværdier uden for lufthavnens område. Det samme gælder for støjens maksimalværdier.

Det ses af støjnotatet, at støjbelastningen LDEN for akutlægehelikopterflyvningen er væsentligt mindre end støjbelastningen fra lufthavnens trafik, jf. godkendelsen af den 12. juni 2013. Det vurderes på den baggrund, at akutlægehelikopteren hverken i sig selv eller i kumulation med den øvrige trafik på lufthavnen vil være forbundet med overskridelser af de vejledende grænseværdier, jf. Miljøstyrelsens vejledning nr. 5/1994 om støj fra flyvepladser, med senere meddelte tillæg.

Det er oplyst, at der foretages motorafprøvninger på basen efter motorvask eller reparationer. Motorerne testes på 100 % i 5-15 minutter.

De udendørs aktiviteter på basen, herunder bl.a. motorafprøvning, vurderes at kunne finde sted under overholdelse af gældende støjgrænser for terminalaktiviteter på lufthavnen.

Affald

Vilkår 28-29 skal sikre, at affaldet opbevares forsvarligt, og at det bortskaffes regelmæssigt. Vilkårene er fastsat i medfør af godkendelsesbekendtgørelsen § 21, stk. 1, pkt. 8.

Unormale driftssituationer

I tilfælde af uheld eller driftsforstyrrelser, der medfører udslip til omgivelserne (luft, jord, vand eller kloak), skal virksomheden straks ringe 112.

Såfremt der sker driftsforstyrrelser eller uheld, som kan medføre væsentlig forurening eller fare herfor, skal virksomheden, jf. miljøbeskyttelsesloven § 71 straks underrette tilsynsmyndigheden om alle relevante aspekter af situationen. Underretningen bevirker ingen indskrænkning i pligten til at søge følgerne af driftsforstyrrelsen eller uheld effektivt afværget eller forebygget, ligesom det ikke fritager for forpligtigelsen til at genoprette den hidtidige tilstand.

Ovennævnte er lovbundne krav, hvorfor det ikke er medtaget som vilkår i miljøgodkendelsen.

|  |  |
| --- | --- |
| Venlig hilsen |  |
|  |  |
| Annegrete Dalsgaard Holland |  |
| miljøsagsbehandler |  |
|  |  |
| 9931 2414 |  |
| [annegrete.holland@aalborg.dk](mailto:annegrete.holland@aalborg.dk) |  |
|  |  |
|  |  |
|  |  |
|  |  |
|  |  |
|  |  |
|  |  |

Kopi til:

Sundhedsstyrelsen, Embedslægeinstitutionen Nordjylland

[senord@sst.dk](mailto:senord@sst.dk)

Danmarks Naturfredningsforening

[dn@dn.dk](mailto:dn@dn.dk)

Danmarks Naturfredningsforening

Lokalafdeling Aalborg:

[dnaalborg-sager@dn.dk](mailto:dnaalborg-sager@dn.dk)

DOF centralt

[natur@dof.dk](mailto:natur@dof.dk)

DOF Aalborg

[aalborg@dof.dk](mailto:aalborg@dof.dk)

NOAH

[noah@noah.dk](mailto:noah@noah.dk)

Greenpeace:

[info.dk@greenpeace.org](mailto:info.dk@greenpeace.org)

Danmarks Sportsfiskerforbund

[post@sportsfiskerforbundet.dk](mailto:post@sportsfiskerforbundet.dk)

[lbt@sportsfiskeriforbundet.dk](mailto:lbt@sportsfiskeriforbundet.dk)

[jkm@sportsfiskeriforbundet.dk](mailto:jkm@sportsfiskeriforbundet.dk)

Byggeri, Aalborg Kommune, Pia Winther Klindt, [pia.klindt@aalborg.dk](mailto:pia.klindt@aalborg.dk)

Team Spildevand, Aalborg Kommune, Tina Kitchen, [tina.kitchen@aalborg.dk](mailto:tina.kitchen@aalborg.dk)

Park og Natur, Aalborg Kommune, Pauline Skorski, [pauline.skorski@aalborg.dk](mailto:pauline.skorski@aalborg.dk)

Aalborg Forsyning, Kloak

Anne Holm Jensen, [anne.holm@aalborg.dk](mailto:anne.holm@aalborg.dk)

Fællespostkasse, [MBX5AFKTILSLUT@aalborg.dk](mailto:MBX5AFKTILSLUT@aalborg.dk)

Region Midtjylland, Præhospitalet, Den Landsdækkende Akutlægehelikopterordning

Hovedpostkasse, [ALH@rm.dk](mailto:ALH@rm.dk);

Johannes Traberg, [johannes.traberg@ph.rm.dk](mailto:johannes.traberg@ph.rm.dk)

Rambøll Danmark, Albert Coutant, [albc@ramboll.dk](mailto:albc@ramboll.dk)

Ingeniørfirmaet Viggo Madsen A/S, Sten Jespersen, [sdj@vming.dk](mailto:sdj@vming.dk)

Forsvarets Ejendomsstyrelse, [FES@MIL.dk](mailto:FES@MIL.dk)